CELEX: 62021TN0038
Language: el
Date: 2021-01-19 00:00:00
Title: Υπόθεση T-38/21: Προσφυγή-αγωγή της 19ης Ιανουαρίου 2021 — Inivos και Inivos κατά Επιτροπής

22.3.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 98/29
            
         
      Προσφυγή-αγωγή της 19ης Ιανουαρίου 2021 — Inivos και Inivos κατά Επιτροπής
      (Υπόθεση T-38/21)
      (2021/C 98/33)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσες-ενάγουσες: Inivos Ltd (Λονδίνο, Ηνωμένο Βασίλειο) και Inivos BV (Ρότερνταμ, Κάτω Χώρες) (εκπρόσωποι: R. Martens και L. Hoet, δικηγόροι)
      
         Καθής-εναγομένη: Ευρωπαϊκή Επιτροπή
      
         Αιτήματα
      
      Οι προσφεύγουσες-ενάγουσες ζητούν από το Γενικό Δικαστήριο:
      
                  —
               
               
                  να ακυρώσει την αγνώστου ημερομηνίας απόφαση για την έναρξη διαδικασίας με διαπραγμάτευση χωρίς προηγούμενη δημοσίευση προκήρυξης διαγωνισμού για την αγορά έως και 200 ρομπότ απολύμανσης,
               
            
                  —
               
               
                  να ακυρώσει την αγνώστου ημερομηνίας απόφαση για την ανάθεση της σύμβασης-πλαισίου σχετικά με ρομπότ απολύμανσης για ευρωπαϊκά νοσοκομεία (Covid-19) στην UVD Robots APS / Kompaï Robotics & Teamnet,
               
            
                  —
               
               
                  να ακυρώσει την απόφαση της 19ης Νοεμβρίου 2020 για τη σύναψη της σύμβασης-πλαισίου σχετικά με ρομπότ απολύμανσης για ευρωπαϊκά νοσοκομεία (Covid-19) με την UVD Robots APS / Kompaï Robotics & Teamnet,
               
            
                  —
               
               
                  να κηρύξει τη σύμβαση-πλαίσιο σχετικά με ρομπότ απολύμανσης για ευρωπαϊκά νοσοκομεία (Covid-19), και ιδίως τις συναφθείσες συμβάσεις με στοιχεία FW-00103506 and FW-00103507, άκυρες,
               
            
                  —
               
               
                  να διαπιστώσει ότι η καθής-εναγομένη οφείλει να καταβάλει αποζημίωση λόγω απώλειας ευκαιρίας,
               
            
                  —
               
               
                  να καταδικάσει την καθής-εναγομένη στα δικαστικά έξοδα, περιλαμβανομένων εκείνων στα οποία υποβλήθηκε η προσφεύγουσα.
               
            
         Ισχυρισμοί κύρια επιχειρήματα
      
      Προς στήριξη της προσφυγής-αγωγής τους, οι προσφεύγουσες-ενάγουσες προβάλλουν τρεις λόγους.
      
                  1.
               
               
                  Με τον πρώτο λόγο προβάλλεται ότι η καθής-εναγομένη παρέβη τα άρθρα 160, παράγραφοι 1 και 2, του Δημοσιονομικού Κανονισμού και το παράρτημα 1 — Κεφάλαιο 1 — Τμήμα 2 — 11 του Δημοσιονομικού Κανονισμού ενώ, συγχρόνως, παραβίασε την αρχή της χρηστής διοικήσεως, διότι εσφαλμένως έκανε χρήση της διαδικασίας με διαπραγμάτευση χωρίς προηγούμενη δημοσίευση προκήρυξης διαγωνισμού για την αγορά έως και 200 ρομπότ απολύμανσης και, ως εκ τούτου, υπέπεσε σε πρόδηλη πλάνη εκτιμήσεως.
               
            
                  2.
               
               
                  Με τον δεύτερο λόγο προβάλλεται ότι καθής-εναγομένη παρέβη, αφενός, τα άρθρα 61, 160, παράγραφος 1, και 167, παράγραφος 1, του Δημοσιονομικού Κανονισμού, σε συνδυασμό με παραβίαση των γενικών αρχών της Ένωσης περί διαφάνειας, ισότητας και απαγορεύσεως των διακρίσεων και, αφετέρου, το άρθρο 41 του Χάρτη των Θεμελιωδών Δικαιωμάτων της Ευρωπαϊκής Ένωσης, διότι η καθής-εναγομένη και ο ανάδοχος (UVD Robots APS) τελούν σε κατάσταση σύγκρουσης συμφερόντων που συνεπάγεται σοβαρή παρατυπία η οποία καθιστά άκυρη τη συναφθείσα σύμβαση-πλαίσιο.
               
            
                  3.
               
               
                  Με τον τρίτο λόγο προβάλλεται ότι καθής-εναγομένη παρέβη το άρθρο 160, παράγραφος 3, του Δημοσιονομικού Κανονισμού, διότι η ανάθεση της συμβάσεως-πλαισίου σχετικά με ρομπότ απολύμανσης για ευρωπαϊκά νοσοκομεία (Covid-19) στην UVD Robots APS συνιστά στρέβλωση του ανταγωνισμού.